text: Styrtregn med risiko for skybrud
  19 juni 2013 kl. 05.07
  De morgenduelige stod onsdag op til styrtregn og torden i det meste af landsdelen i et bælte fra østkysten mod Ribe.
  Vejrmæssigt var det et varsel om en dag, hvor alt kan ske.
  DMI sammenligner atmosfæren over Danmark med en våd karklud, som bliver mere og mere fugtig i løbet af dagen.
  Vandindholdet i den atmosfæriske karklud stiger helt op til 40 millimeter visse steder, og det er "ekstremt meget", lyder det.
  - Hvis atmosfæren vrider 15 procent af fugten ud, så sker der ikke noget. Men hvis den nu vrider 75 procent, så kan det gå galt. Det er en dag, hvor det ikke er så sjovt at være meteorolog, for alt kan ske, siger Jesper Eriksen fra DMI til Ritzau.
  
  Usikkerhed
  - Hvis atmosfæren smider al sin nedbør af sig, så ender det med et ordentligt tordenbrag og et skybrud. Men det er ikke sikkert, at det kommer til at ske. Der er kæmpe potentiale, men det er ikke sikkert, at potentialet bliver udløst, tilføjer den vagthavende meteorolog.
  Ved et skybrud skal regnens intensitet overskride 15 millimeter på 30 minutter.
  - Vejrudsigten er meget, meget usikker. Grunden til, at vi er meget usikre på vejret, er, at det er meget varm og fugtig luft, der strømmer op over Danmark, understreger Jesper Eriksen.
  Varslet fra DMI onsdag morgen klokken 5.59 lød:
  - Risiko for skybrud for Midt- og Vestjylland, Østjylland, Syd- og Sønderjylland, Fyn, Vest- og Sydsjælland samt Lolland-Falster, København og Nordsjælland.
  Følg udviklingen på DMI's hjemmeside.
  
  Se mere om vejret i TV SYD Nyheder 19.30.
  Debat: Indretter du dig efter vejrudsigterne?
  https://www.facebook.com/tvsyd
  